የሚኒስትሮች ምክር ቤት የተለያዩ ውሳኔዎችን አሳለፈ
አዲስ አበባ፡- የሚኒስትሮች ምክር ቤት በ75ኛ መደበኛ ስብሰባው የተለያዩ ጉዳዮች ላይ ተወያይቶ ውሳኔዎችን ማሳለፉን አስታወቀ። ምክር ቤቱ ትናንት በላከው መግለጫ እንዳስታወቀው፤ በቅድሚያ የተወያየው በመከላከያ ሠራዊት መተዳደሪያ ረቂቅ ላይ ነው፡፡ በአዲሱ አዋጅ ከተካተቱ አዳዲስ አደረጃጀትና መዋቅሮች ጋር ለማጣጣም፣ የታዩ የአፈጻጸም ችግሮችን ለማስተካከል፣ የሠራዊቱን ማህበራዊና ኢኮኖሚያዊ ችግሮች ለማቃለል የሚረዱ አዳዲስ ድንጋጌዎችን ለማካተት ነው፡፡ የመከላከያ ሠራዊቱን የግዳጅ አፈጻጸምና ሞራላዊ ዝግጁነት ለማጠናከር የሚያስችለውን የመከላከያ ሠራዊት መተዳደሪያ ረቂቅ ደንብን አይቷል። የመከላከያ ሚኒስቴር የመከላከያ ሠራዊት ደንብ ቁጥር 385/2008ን ለማሻሻል ረቂቅ ደንቡን ያዘጋጀ ሲሆን፤ ምክር ቤቱም ተወያይቶበት በሥራ ላይ እንዲውል መፍቀዱን ገልጿል። የመከላከያ ሠራዊት ፋውንዴሽን
ማቋቋሚያ ረቂቅ ደንብንም
በወቅቱ እንደተመለከተ የገለጸው
መግለጫው፤ ደንቡ ሥራዎችን
እያከናወነ ያለው ከተጣለበት
ኃላፊነት እና ዓላማውን
ከመፈጸም አኳያ አንዳንድ
ክፍሎቹ ግልጸኝነት የሌላቸው
በመሆኑና ባለመካተታቸው የማቋቋሚያ
ደንቡ  ተሻሽሎ በቀረበለት መሰረት በሚገባ ተወያይቶበት ሥራ ላይ እንዲውል መወሰኑን ጠቅሷል። በመግለጫው እንደተገለጸው፤ ምክር ቤቱ የፌዴራል የአስተዳደር ስነ-ስርዓትን ለመደንገግ በተዘጋጀ ረቂቅ አዋጅ ላይ ምክክር አድርጎ ውሳኔ አሳልፏል። ረቂቅ አዋጁ የአስተዳደር ተቋማት በሰዎች መብቶችና ጥቅሞች ላይ የሚያስከትሉትን ጣልቃገብነት በሕግ የሚመራና ለህግ የሚገዛ መሆኑን ለማረጋገጥ የሚያስችል በመሆኑ ጠቅላይ ዓቃቤ ሕግ ያዘጋጀውን ረቂቅ አዋጅ በሚገባ ካየ በኋላ እንዲጸድቅ ለህዝብ ተወካዮች ምክር ቤት እንዲተላለፍ ወስኗል።በጥላቻ ንግግርና የሐሰተኛ መረጃ ስርጭትን ለመከላከልና ለመቆጣጠር የተዘጋጀ ረቂቅ አዋጅ ላይም እንደተወያየ የገለጸው መግለጫው፤ ጠቅላይ ዓቃቤ ሕግ ይህንን በተመለከተ ያዘጋጀውን ረቂቅ አዋጅ ተመልክቷል። አንዳንድ ማስተካከያዎችን ካደረገም በኋላ እንዲጸድቅ ለህዝብ ተወካዮች ምክር ቤት መላኩን አስታውቋል። በተመሳሳይ በኢ.ፌ.ዴ.ሪ እና በጅቡቲ ሪፐብሊክ መንግሥት መካከል የተፈጥሮ ጋዝ ቧንቧ መስመር ለማስተላለፍ የተደረገውን ስምምነት ለማጽደቅ የተዘጋጀ ረቂቅ አዋጅ ላይ ተወያይቶ አዋጁ ይጸድቅ ዘንድ ለህዝብ ተወካዮች ምክር ቤት እንዲተላለፍ ማድረጉ ተገልጿል።አዲስ  ዘመን ጥቅምት 30/2012በጋዜጣው ሪፖርተር